1Iyakiya iko, Titus, sitinajako mappagguruwangngi pappagguruwang iya teppa’é.
2Pangajariwi worowané iya macowaé, kuwammengngi nakuwasaiwi aléna, mapanré, sibawa tuwo selaku tau iya sipato’é ripakalebbi. Harusu towi mennang makkatenning ri pappagguruwang tongengngé iya polé ri Allataala, makkamasé sibawa sukku enrengngé manrasa sibawa sabbara.
3Makkuwatoro sitinajako pangajariwi sining makkunrai iya macowaé kuwammengngi na kédo-kédona mennang siturui sibawa iya sipato’é untu’ tau iya tuwoé banna untu’ Allataala. Dé’ nawedding mennang pétenna’i tau laingngé, sibawa dé’to nawedding nacandu énungeng maseri. Harusu’i mennang mappagguruwangngi gau’-gau’ iya makessingngé,
4kuwammengngi nasibawangngi iyaro naulléi mennang paggurui sining makkunrai maloloé untu’ mamaséiwi lakkaié sibawa ana’-ana’é,
5mancaji mapanré, tuwo mapaccing sibawa mancaji ibu ruma tangga iya makessingngé iya tunru’é lao ri lakkainna. Nanallalengiro dé’ gaga tau iya mulléngngi cellai biritta polé ri Allataala.
6Makkuwatoro, pangajariwi sining tau maloloé kuwammengngi naissengngi mennang makuwasaiwi aléna.
7Ri laleng sininna gau’é, sitinajako mancaji conto kédo-kédo iya makessingngé. Rékko mappagguruko, sitinajako malempu sibawa mattonget-tongeng.
8Pakéi ada-ada iya makessingngé, iya dé’é nawedding nacella tauwé, kuwammengngi naissengngi balimmu mancaji masirii nasaba dé’ gaga gau’-gau’ maja iya naullé mennang powada passaletta.
9Sining ataé harusu’i tunru’ ri puwanna, sibawa sennangiwi atinna ri laleng sininna passalengngé. Dé’ nawedding mennang mabbanta,
10iyaré’ga ménnau. Sitinajai mennang mappaitangngi makkedaé tuli kédo makessingngi sibawa matinulu, kuwammengngi nallalengi sipa’na mennanro, napojiwi tauwé pappagguruwangngé passalenna Allataala, Pappassalama’ta.
11Saba’ purani nappaitang Allataala pammasé-Na untu’ passalama’i sininna rupa tauwé.
12Iyaro pammaséna Allataala napagguruki kuwammengngi dé’ tatuwona siéwa élona Allataala sibawa dé’ nariyaccowéri élona linoé. Ripagguruki untu’ tuwo ri laleng linoéwé sibawa missengngi makuwasaiwi alé, mapato sibawa matinulu lao ri Allataala.
13Makkekkuwangngé mattengngakki tajengngi Esso iya riyamménasaiyéro; ri Essoéro naitai matu linoé arajanna Yésus Kristus, iyanaritu Allataala Pobbatowaé sibawa Arung Pappassalama’ta.
14Purani nakkarobangeng Aléna untu’ idi untu’ paleppe’ki polé ri sininna jaé, sibawa pancajiki séddi umma’ iya leppe’é polé ri dosaé, iya mancajiyé appunnangen-Na bawang, enrengngé mapato pogau’i makessingngé.
15Appagguruwangngi iya manennaro, sibawa pangajariwi enrengngé amparengngi sining tau méngkalingaékko sibawa penno akuwasang. Aja’ muleppessangngi muwi séddi tau mita mariyawako.
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn